Namanganda qog‘oz ishlab chiqaruvchi yangi qo‘shma korxona tashkil etiladi

O‘zbekistonda “Namangan qog‘ozi” mas‘uliyati cheklangan jamiyati bazasida qog‘oz ishlab chiqaruvchi yangi “O‘zbekiston – Germaniya – Vyetnam”  qo‘shma korxonasi tashkil etiladi, deb xabar berdi “12uz” axborot portali.

“Namangan qog‘ozi” MJCh rahbari Yunusjon Sodiqov so‘zlariga ko‘ra, ushbu loyiha ustida O‘zbekiston Tashqi iqtisodiy aloqalar, investitsiyalar va savdo vazirligi, Namangan viloyat hokimligi va boshqa hamkor tashkilotlar hamkorligida ishlar olib borilmoqda. Loyihaga ko‘ra, Germaniyadan qog‘oz sanoati vakillari, NSBC bankining Fransiyadagi bo‘limi va Gongkongdagi “China International Selfless Foundation Group” (CISFG) bilan hamkorlikda “Namangan qog‘ozi” mas’uliyati cheklangan jamiyati negizida “O‘zbekiston–Germaniya–Vyetnam” qo‘shma korxonasini tashkil etish ko‘zda tutilgan. ”, - deydi Yunusjon Sodiqov O‘zA axborot agentligiga bergan intervyusida.
Mazkur loyihaning amalga oshirilishi yiliga 40 ming tonna yoki 150 milliard so‘mlik yozuv va ofset qog‘ozi ishlab chiqarish, tayyor mahsulotning 30 foizini eksport qilish hamda korxonada qo‘shimcha yuzga yaqin yangi ish o‘rni yaratish imkonini beradi.
Ta’kidlash kerak, mazkur korxona bir kvadrat metri 65 grammdan 130 grammgacha bo‘lgan yozuv va matbaa hamda yengil karton qog‘ozi ishlab chiqaradigan nafaqat mamlakatimizdagi, balki Markaziy Osiyodagi yagona hisoblanadi.
O‘zA yozishicha, “Namangan qog‘ozi” mas’uliyati cheklangan jamiyati faoliyatini tiklagan dastlabki yilda 60 kishi ish bilan band bo‘lgan bo‘lsa, o‘tgan yillarda amalga oshirilgan modernizatsiya ishlari natijasida ishchilar soni 100 nafarga yetdi.
Korxonada yozuv, ofset va yengil karton qog‘ozlari kabi import o‘rnini bosadigan va eksportbop mahsulot ishlab chiqarilmoqda. Joriy yilning o‘tgan davrida 1,9 milliard so‘mdan ortiq mahsulot ishlab chiqarildi.